IARSCRÍBHINN

ROINN 1

Sásraí uathoibrithe um rialú cáilíochta sonraí le haghaidh sonraí atá le hiontráil

Na sonraí a iontrálfar i gcórais faisnéise an Aontais Eorpaigh agus sna comhchodanna idir-inoibritheachta, beidh siad faoi réir sásraí uathoibrithe um rialú cáilíochta sonraí atá bunaithe ar rialacha blocála agus rialacha boga faoi mar a shainítear in Airteagal 2. Is iad sin na rialacha arna mbunú i gcórais faisnéise an Aontais Eorpaigh agus sna comhchodanna idir-inoibritheachta lena gcinntear an gceadófar nó nach gceadófar sonraí ionchuir a iontráil agus a stóráil. Is ar bhonn na bparaméadar seo a leanas a bhunaítear na rialacha blocála agus na rialacha boga: fad, formáid, cineál, comhréireacht le caighdeáin cháilíochta, séimeantaic, atarlú agus comhréir.

ROINN 2

Breithnithe ginearálta maidir leis na táscairí coiteanna cáilíochta sonraí agus na híoschaighdeáin cháilíochta le haghaidh sonraí atá le hiontráil

Na sonraí ionchuir atá faoi réir an phróisis fíoraithe cáilíochta, déanfar iad a mheasúnú de réir na rialacha maidir le cáilíocht sonraí a shainítear i ngach córas faisnéise de chuid an Aontais Eorpaigh agus i ngach comhchuid idir-inoibritheachta, mar a leagtar amach i Roinn 1. Mura gcuireann na rialacha is infheidhme maidir leis na sonraí ionchuir cosc ar iontráil agus stóráil, déanfaidh na sásraí um rialú cáilíochta sonraí cáilíocht na sonraí ionchuir a thomhas trí úsáid a bhaint as na táscairí cáilíochta sonraí a bhfuil feidhm acu maidir leo.

Déanfaidh na sásraí um rialú cáilíochta sonraí cáilíocht na sonraí ionchuir a thomhas i gcomhréir le gach táscaire ábhartha. Leis na sásraí um rialú cáilíochta sonraí, cuirfear comhéifeacht mheáite san áireamh chun meáchan coibhneasta gach táscaire ar cháilíocht fhoriomlán na sonraí ionchuir a ríomh.

Chuige sin, déanfar na sásraí um rialú cáilíochta sonraí a oiriúnú chun go mbeidh feidhm acu maidir le bailiú aonair sonraí laistigh de thaifead, nó maidir le bunachar sonraí.

Tar éis na comhéifeachta meáite a chur i bhfeidhm maidir leis na sonraí ionchuir, soláthrófar leis na sásraí um rialú cáilíochta próifíl sonraí ionchuir ina mbeidh torthaí chur i bhfeidhm na gcaighdeán táscaire, cuir i gcás luachanna uimhriúla lena ndéantar meastóireacht ar cháilíocht na sonraí ionchuir faoi gach táscaire.

Liostaítear i dTábla 1 an tacar íosta de tháscairí cáilíochta sonraí, táscairí a mbeidh feidhm acu i gcónaí maidir le sonraí ionchuir, cuir i gcás, i gcomhréir leis na rialacha a chuireann gach córas faisnéise agus comhchuid idir-inoibritheachta de chuid an Aontais Eorpaigh i bhfeidhm. Is iad seo a leanas na táscairí sin: iomláine, cruinneas, comhsheasmhacht, tráthúlacht, uathúlacht.

Tábla 1

Liosta de na táscairí íosta cáilíochta sonraí

Táscaire Tuairisc Príomhraon feidhme na hinfheidhmeachta Aonad tomhais Iomláine Ciallaíonn ‘iomláine’ a mhéid atá luachanna ag na sonraí ionchuir le haghaidh na saintréithe go léir a bhfuiltear ag súil leo agus le haghaidh na gceanglas uile a bhaineann leo, i gcomhthéacs sonrach úsáide. Tomhaistear cibé an gcuirtear na sonraí éigeantacha ar fad ar fáil agus an gcomhlíonann liostaí an bhunachair (nó na liostaí earnála) na héilimh a leagtar síos. Réimsí sonraí éigeantacha (uimhriúil agus bithmhéadracht) Ráta iomláine na sonraí: cóimheas idir líon na gceall sonraí a chuirtear ar fáil agus líon na gceall sonraí is gá Cruinneas Ciallaíonn ‘cruinneas’ a mhéid a léiríonn na sonraí ionchuir cé chomh gar is atá na meastacháin do na fíorluachanna anaithnide. D’fhéadfadh sé a bheith ag baint le sonraí maidir le heintiteas amháin agus/nó le sonraí comhchosúla maidir le heintitis inchomparáide Sonraí alfa-uimhriúla agus bithmhéadracha Rátaí earráide samplála, ráta aonaid neamhfhreagartha, ráta ítime neamhfhreagartha, rátaí earráidí i dtaca le gabháil sonraí, etc. Comhsheasmhacht Ciallaíonn ‘comhsheasmhacht’ a mhéid atá saintréithe ag na sonraí ionchuir atá saor ó chontrárthacht agus atá comhleanúnach le sonraí eile i gcomhthéacs sonrach úsáide. Tomhaistear a mhéid a chomhlíonann tacar sonraí na rialacha gnó sainithe a bhaineann leis na sonraí sin trí chéile, ciallaíonn sé nach ann d’aon choinbhleacht maidir le hinneachar sonraí. D’fhéadfadh sé a bheith ag baint le sonraí maidir le heintiteas amháin agus/nó le sonraí comhchosúla maidir le heintitis inchomparáide. Sonraí alfa-uimhriúla Céatadán Tráthúlacht Ciallaíonn ‘tráthúlacht’ a mhéid a sholáthraítear na sonraí ionchuir laistigh de dháta réamhshainithe nó am réamhshainithe a chinneann bailíocht na sonraí nó comhthéacs úsáide na sonraí sin. Tomhaistear an bhfuil na sonraí cothrom le dáta, agus an féidir na sonraí is gá a sholáthar faoin am is gá. Sonraí alfa-uimhriúla agus bithmhéadracha Aga moille – deiridh: an líon laethanta idir an lá deiridh den tagairt agus an lá a sholáthraítear na sonraí ionchuir Uathúlacht Ciallaíonn ‘uathúlacht’ a mhéid nach bhfuil na sonraí ionchuir dúbailte sa chóras faisnéise céanna de chuid an Aontais Eorpaigh ná sa chomhchuid idir-inoibritheachta chéanna. Réimsí sonraí éigeantacha (uimhriúil agus bithmhéadracht) Céatadán na n-aonad sonraí nach bhfuil dúbáilte

Tá taifeach san áireamh freisin sa táscaire cruinnis maidir le sonraí bithmhéadracha. Tomhaistear le taifeach a mhéid atá an méid pointí nó picteilíní is gá sna sonraí ionchuir de réir aonad fad. Aonad atá le taispeáint ar phicteilín scáileáin: aonad pi le haghaidh na clódóireachta; dot pi le haghaidh na gcóras aschuir. Picteilín amháin nó roinnt giotán (raon dathanna ex: 16 dhath 4b, 256 8b, 16b 65k, 24b 16.5mio)

ROINN 3

Aicmiú Cáilíochta Sonraí

Tar éis fhorbairt na próifíle sonraí ionchuir, dá dtagraítear i Roinn 2, sannfar aicmiú cáilíochta sonraí do na sonraí ionchuir. Beidh feidhm ag na haicmithe cáilíochta sonraí seo a leanas:

(a) ciallaíonn ‘dea-cháilíocht’ go léiríonn an phróifíl sonraí ionchuir go bhfuil an táscaire cáilíochta sonraí is infheidhme á chomhlíonadh mar is gá;

(b) ciallaíonn ‘ísealcháilíocht’ nach léiríonn an phróifíl sonraí ionchuir go bhfuil na táscairí cáilíochta sonraí is infheidhme á gcomhlíonadh mar is gá, i gcás riail bhog;

(c) ciallaíonn ‘diúltaithe’ nach léiríonn an phróifíl sonraí ionchuir go bhfuil na táscairí cáilíochta sonraí is infheidhme á gcomhlíonadh mar is gá, i gcás riail bhlocála.

I gcás ina sanntar aicmiú ‘dea-cháilíochta’ do na sonraí ionchuir, déanfar na sonraí a stóráil sa chóras nó sa chomhchuid gan aon fholáireamh maidir le cáilíocht sonraí.

I gcás ina sanntar aicmiú ‘ísealcháilíochta’ do na sonraí ionchuir, déanfar na sonraí a stóráil sa chóras nó sa chomhchuid le foláireamh maidir le cáilíocht sonraí. Cuirfear in iúl san fholáireamh go ndéanfar na sonraí ionchuir a cheartú agus an chúis nach léiríonn na sonraí ionchuir go gcomhlíonann siad na táscairí cáilíochta sonraí is infheidhme, de réir mar is gá. Nuair is féidir, sainaithneofar san fholáireamh an réimse sonraí nó na réimsí sonraí nó an t-ábhar sonraí nó na hábhair sonraí nó an dá rud a ndéanann saincheisteanna cáilíochta sonraí difear dó nó dóibh agus molfar na hathruithe is gá chun go gcomhlíonfaidh na sonraí ionchuir an t-aicmiú ‘dea-cháilíochta’.

ROINN 4

Faireachán ar Cháilíocht Sonraí

Úsáidfear dhá chineál sásraí chun críocha Airteagal 3(8):

(a) Sásraí glanta sonraí. Déanfaidh na sásraí sin seiceálacha chun sonraí a shainaithint a bhfuil an chuid eile den tréimhse choinneála níos lú ná an t-am a shainítear sa reachtaíocht lena rialaítear an córas faisnéise ábhartha de chuid an Aontais nó an chomhchuid idir-inoibritheachta ábhartha. Cuirfidh sásraí glanta sonraí an Ballstát ar an eolas faoi léirscriosadh sceidealaithe na sonraí agus ceadóidh siad dóibh, más gá, na bearta iomchuí a ghlacadh.

(b) Sásraí braite fadhbanna. Déanfaidh na sásraí sin seiceálacha chun na sonraí nach gcomhlíonann a thuilleadh ceann amháin nó níos mó de na rialacha maidir le cáilíocht sonraí nó na caighdeáin maidir le táscairí cáilíochta sonraí a shainaithint. Féadfaidh na seiceálacha sin foláireamh nó fógra a thabhairt d’údarás freagrach an Bhallstáit ina léireofar an chúis nach gcomhlíonann na sonraí ceann amháin nó níos mó de na rialacha nó na caighdeáin maidir le cáilíocht sonraí a thuilleadh. Nuair is féidir, molfar san fholáireamh na hathruithe is gá chun go gcomhlíonfaidh na sonraí ionchuir na rialacha nó na caighdeáin nua. Ní bheidh mar thoradh ar chur i bhfeidhm na seiceálacha sin go scriosfar go huathoibríoch na sonraí a stóráiltear i gcórais faisnéise an Aontais Eorpaigh nó sna comhchodanna idir-inoibritheachta. Agus sonraí nua á n-iontráil i gcóras faisnéise de chuid an Aontais Eorpaigh nó i gcomhchuid idir-inoibritheachta le linn do na sásraí braite fadhbanna a bheith ar siúl, ní bheidh feidhm ag na sásraí braite fadhbanna maidir leis na sonraí sin.

Féadfaidh eu-LISA a chinneadh go gcuirfear sásraí braite fadhbanna ad hoc i gcrích i gcóras faisnéise an Aontais Eorpaigh agus sna comhchodanna idir-inoibritheachta nuair a bheidh athbhreithniú á dhéanamh ar na rialacha nó ar na caighdeáin maidir le cáilíocht sonraí.

Féadfaidh eu-LISA dul i gcomhairle leis an nGrúpa Comhairleach maidir le ceann amháin de chórais faisnéise an Aontais Eorpaigh nó na comhchodanna idir-inoibritheachta i dtaca le sásraí braite fadhbanna ad hoc a chur i bhfeidhm ina chóras faisnéise AE comhfhreagrach nó ina chomhchuid idir-inoibritheachta a mhéid is gá chun críocha an chórais faisnéise AE sin nó na comhchoda idir-inoibritheachta sin.